12.1 สรุปฐานะการเงินและผลการดำเนินงานในระยะ 3 ปีที่ผ่านมา

  ------------------------------------------------------------ ----------- ----------- -----------
                                                               2548        2547        2546

  ข้อมูลทางการเงิน (พันบาท)                                                                

  สินทรัพย์รวม                                                    8,253,198   6,895,071   3,987,636

  หนี้สินรวม                                                      5,757,297   4,631,352   2,381,861

  ทุนจดทะเบียนเรียกชำระแล้ว                                        901,200     600,800     450,800

  ส่วนของผู้ถือหุ้น                                                  2,495,901   2,263,719   1,605,775

  รายได้จากการประกอบกิจการโรงแรม                                 597,345     508,125     346,449

  รายได้จากการขายอสังหาริมทรัพย์                                    1,056,565   353,699     -

  รายได้รวม                                                     1,696,496   893,905     388,707

  กำไร (ขาดทุน) สุทธิ                                             47,344      130,148     (26,471)

  อัตราการเติบโต (%)                                                                     

  สินทรัพย์รวม                                                    19.70       72.91       20.80

  รายได้จากการประกอบกิจการโรงแรม                                 17.56       46.67       -6.43

  รายได้จากการขายอสังหาริมทรัพย์                                    198.72      100.00      -

  ส่วนของผู้ถือหุ้น                                                  10.26       40.97       -8.28

  อัตราส่วนทางการเงิน (%)                                                                 

  อัตรากำไรขั้นต้น                                                 40.33       62.14       68.01

  อัตรากำไรสุทธิ                                                  2.79        14.56       -6.81

  อัตราผลตอบแทนผู้ถือหุ้น                                            1.99        6.73        -1.58

  อัตราผลตอบแทนจากสินทรัพย์                                        0.63        2.39        -0.73

  ข้อมูลต่อหุ้น (บาท)                                                                       

  มูลค่าตามบัญชีต่อหุ้น                                               2.77        3.77        3.56

  กำไรสุทธิต่อหุ้น ¹                                                0.07        0.22        -0.06

  อัตราส่วนราคาตลาดต่อกำไรสุทธิ ¹                                   22.96       9.22        N.A.

  เงินปันผลต่อหุ้น                                                  -           -           -

  หมายเหตุ : ¹                                                                          
  จำนวนหุ้นที่ใช้คำนวณจากจำนวนถัวเฉลี่ยถ่วงน้ำหนักของหุ้นสามัญที่เรียกชำระแล้ว                           
  ------------------------------------------------------------ ----------- ----------- -----------

12.2 คำอธิบายและการวิเคราะห์ฐานะการเงินและผลการดำเนินงาน

12.2.1 สรุปผลการดำเนินงานที่ผ่านมา

ผลการดำเนินงานของบริษัทฯ ในปีที่ผ่านมามีการเติบโตอย่างต่อเนื่อง
ทั้งภาคธุรกิจโรงแรมและธุรกิจอสังหาริมทรัพย์
สืบเนื่องจากภาวะเศรษฐกิจในประเทศยังคงเติบโตอย่างต่อเนื่อง
อัตราดอกเบี้ยที่ยังอยู่ในระดับต่ำและมาตรการส่งเสริมการท่องเที่ยวจากภาครัฐบาล ปัจจัยต่าง ๆ
เหล่านี้ผลักดันให้เกิดการขยายตัวอย่างมากในภาคธุรกิจอสังหาริมทรัพย์และภาคธุรกิจโรงแรม
ดังที่สะท้อนให้เห็นจากผลประกอบการของบริษัทฯ ในปี 2548 โดยรายได้รวมของบริษัทฯ
เพิ่มขึ้นร้อยละ 90 จาก 893.9 ล้านบาทในปี 2547 เพิ่มขึ้นเป็น 1,696.5 ล้านบาทในปี 2548

จากภาวะเศรษฐกิจที่เติบโตอย่างต่อเนื่องประกอบกับภาวะแวดล้อมทางธุรกิจที่เอื้ออำนวยต่อการลงทุน
บริษัทฯ ได้ขยายการลงทุนเพิ่มเติมในธุรกิจโรงแรมคือ โครงการโรงแรมเลอ เมอริเดียน พัทยา
รีสอร์ท ในธุรกิจอสังหาริมทรัพย์คือ โครงการเดอะ เซลล์ พัทยา คอนโดมิเนียม
ซึ่งปัจจุบันอยู่ระหว่างการจัดหาแหล่งเงินทุนที่เหมาะสมเพื่อรองรับการดำเนินการ

1)  รายได้จากธุรกิจโรงแรมและอสังหาริมทรัพย์

  ปี 2548 บริษัทฯ มีรายได้รวม 1,696.5 ล้านบาท ประกอบด้วยรายได้จากธุรกิจโรงแรม
  597.3 ล้านบาท คิดเป็นสัดส่วนร้อยละ 35.2 ของรายได้รวม
  รายได้จากการขายอสังหาริมทรัพย์ร้อยละ 1,056.6 ล้านบาท คิดเป็นสัดส่วนร้อยละ 62.3
  ของรายได้รวม และรายได้อื่น ๆ 42.6 ล้านบาท คิดเป็นสัดส่วนร้อยละ 2.5 ของรายได้รวม

  รายได้จากธุรกิจโรงแรมเพิ่มขึ้นร้อยละ 18 จาก 508.1 ล้านบาทในปี 2547 เป็น 597.3
  ล้านบาทในปี 2548 โดยมีสาเหตุจากการเพิ่มขึ้นของอัตราค่าห้องพักของโรงแรม เดอะ เวสทิน
  แกรนด์ สุขุมวิท คือจากอัตราค่าห้องพักเฉลี่ยเท่ากับ 3,892.4 บาท / ห้อง / คืน ในปี 2547
  เพิ่มขึ้นเป็น 4,392.0 บาท / ห้อง / คืน

  ปี 2548 บริษัทฯ รับรู้รายได้จากการขายอสังหาริมทรัพย์ 2 โครงการคือ โครงหัวหิน บลู ลากูน
  รีสอร์ท จำนวน 509.9 ล้านบาทและเริ่มรับรู้รายได้โครงการ เดอะ เทรนดี้ คอนโดมิเนียม
  เป็นครั้งแรก จำนวน 546.6 ล้านบาท

2)  ต้นทุนขายและค่าใช้จ่ายในการขายและบริหาร

  บริษัทฯ มีต้นทุนในการประกอบธุรกิจโรงแรมในปี 2548 จำนวน 159.8 ล้านบาท หรือเพิ่มขึ้น
  8% จากปี 2547 ที่มีต้นทุนเท่ากับ 147.4 ล้านบาท
  ทั้งนี้เป็นการเพิ่มขึ้นตามการขยายตัวของรายได้ธุรกิจโรงแรม
  และเนื่องจากรายได้จากธุรกิจโรงแรมเพิ่มขึ้นมากกว่าอัตราการเพิ่มขึ้นของต้นทุน
  จึงทำให้อัตรากำไรขั้นต้นของธุรกิจโรงแรมเพิ่มขึ้นจากร้อยละ 71 ในปี 2547 เป็นร้อยละ 73
  ในปี 2548

  สำหรับต้นทุนในการขายบ้านพร้อมที่ดินและหน่วยในอาคารชุด
  สอดคล้องกับการรับรู้รายได้ของอสังหาริมทรัพย์ซึ่งบริษัทฯใช้นโยบายบัญชีตามเกณฑ์อัตราร้อยละของงานพัฒนาที่ทำเสร็จ
  โดยมีต้นทุนดังกล่าวในปี 2548 เท่ากับ 837.5 ล้านบาท
  คิดเป็นอัตรากำไรขั้นต้นของธุรกิจอสังหาริมทรัพย์เท่ากับร้อยละ 21
  ของรายได้จากธุรกิจประเภทนี้

  บริษัทฯ มีค่าใช้จ่ายในการขายและบริหารในปี 2548 เท่ากับ 419.1 ล้านบาท เพิ่มขึ้นร้อยละ
  70 จากปี 2547 ที่มีค่าใช้จ่ายขายและบริหารอยู่ที่ 245.9 ล้านบาท
  โดยแสดงให้เห็นว่าการขยายตัวอย่างต่อเนื่องของธุรกิจทั้ง 2 ประเภท
  ทำให้ค่าใช้จ่ายจำนวนนี้สูงขึ้น
  อย่างไรก็ตามอัตราส่วนค่าใช้จ่ายดังกล่าวต่อรายได้รวมลดลงจากร้อยละ 27.5 ในปี 2547
  เหลือเพียง ร้อยละ 24.7 ในปี 2548

3)  กำไรจากการดำเนินงาน

  บริษัทฯ มีกำไรขั้นต้นในปี 2548 เพิ่มขึ้นในอัตราร้อยละ 24
  เมื่อเปรียบเทียบกับช่วงเดียวกันของปีที่ผ่านมา จากกำไรขั้นต้น 545.5 ล้านบาท ในปี 2547
  เพิ่มเป็น 674.2 ล้านบาท โดยในส่วนของธุรกิจโรงแรมมีอัตรากำไรขั้นต้นเพิ่มขึ้น จากร้อยละ
  71 เป็นร้อยละ 73 ในส่วนของธุรกิจอสังหาริมทรัพย์มีอัตรากำไรขั้นต้นเท่ากับร้อยละ 21
  และบริษัทฯ มีกำไรสุทธิ ในปี 2548 เท่ากับ 47.3 ล้านบาท คิดเป็นกำไรต่อหุ้นเท่ากับ 0.07
  บาท

4)  อัตราผลตอบแทนต่อผู้ถือหุ้น

  อัตราผลตอบแทนต่อผู้ถือหุ้นเฉลี่ยเท่ากับ 2% ลดลงจากปี 2547 ซึ่งอยู่ที่ระดับ 7%
  โดยมีสาเหตุจากการที่บริษัทฯ มีกำไรสุทธิปี 2548 จำนวน 47.3 ล้านบาท
  ลดลงจากปีก่อนประกอบกับการเสนอขายหุ้นเพิ่มทุนให้แก่ผู้ถือหุ้นเดิมในเดือนพฤศจิกายน 2548
  ทำให้ส่วนของผู้ถือหุ้นเพิ่มจากปี 2547 ซึ่งเท่ากับ 2,495.9 ล้านบาท เป็น 2,263.7 ล้านบาท
  อย่างไรก็ตามบริษัทฯ ยังไม่สามารถจ่ายปันผลได้เนื่องจากในปี 2548 ยังมีผลขาดทุนสะสม

5)  อัตราส่วนราคาตลาดต่อกำไรสุทธิ

  ราคาตลาดของหุ้นต่อกำไรสุทธิต่อหุ้นเท่ากับ 22.96 เท่า เพิ่มขึ้นจากปี 2547 ซึ่งอยู่ที่ระดับ
  9.22 เท่า เนื่องจากในปี 2548 บริษัทฯ
  มีกำไรสุทธิลดลงจากปีก่อนและมีจำนวนหุ้นถัวเฉลี่ยเพิ่มขึ้นจากการขายหุ้นเพิ่มทุนให้แก่ผู้ถือหุ้นเดิมในเดือนพฤศจิกายน
  2548

12.2.2 ฐานะการเงิน

1)  สินทรัพย์

  สินทรัพย์รวมของบริษัทฯและบริษัทย่อย ณ 31 ธันวาคม 2548 มีจำนวน 8,253.2 ล้านบาท
  เพิ่มขึ้น 1,358.1 ล้านบาท หรือเพิ่มขึ้นร้อยละ 20 เมื่อเทียบกับสินทรัพย์รวมในปี 2547 ที่ระดับ
  6,895.1 ล้านบาท ซึ่งการเพิ่มขึ้นของสินทรัพย์รวมดังกล่าว
  เป็นผลจากบริษัทได้ขยายการลงทุนเพิ่มเติมในธุรกิจโรงแรม 1 โครงการ คือ
  โครงการโรงแรมเลอ เมอริเดียน พัทยา รีสอร์ท และในธุรกิจพัฒนาอสังหาริมทรัพย์ 1
  โครงการ คือ โครงการเดอะ เซลส์ พัทยา คอนโดมิเนียม ส่งผลให้สินทรัพย์รวมมีการเติบโตขึ้น
  โดยสินทรัพย์ส่วนใหญ่ประกอบด้วย

-   ต้นทุนการพัฒนาอสังหาริมทรัพย์ : ณ สิ้นปี 2548 บริษัทฯ
    มีต้นทุนการพัฒนาอสังหาริมทรัพย์เท่ากับ 1,751.3 ล้านบาท คิดเป็น 21.2% ของสินทรัพย์รวม
    ลดลงจำนวน 15.8 ล้านบาท เมื่อเทียบกับปี 2547 โดยสามารถจำแนกรายการดังนี้

  หน่วย : ล้านบาท

  ----------------------------- ----------- ---------- ----------- --------
  ประเภท                        ปี 2548                 ปี 2547      

                                จำนวน       ร้อยละ      จำนวน       ร้อยละ

  ที่ดิน                           1,165.2     42.0       1,136.0     58.2

  อาคาร                         550.5       19.8       550.5       28.2

  ต้นทุนงานก่อสร้างระหว่างพัฒนา       920.7       33.2       236.0       12.1

  ดอกเบี้ยที่ถือเป็นต้นทุน              137.3       5.0        29.5        1.5

  รวมราคาทุน                     2,773.7     100.00     1,952.0     100.00

  หัก: ส่วนที่โอนไปเป็นต้นทุนขายสะสม   1,022.4                184.9       

  รวม                           1,751.3                1,767.1     
  ----------------------------- ----------- ---------- ----------- --------

-   ที่ดินระหว่างพัฒนา ประกอบด้วยที่ดินโครงการหัวหิน บลู ลากูน รีสอร์ท โครงการเดอะ
    เทรนดี้ คอนโดมิเนียมและโครงการเดอะ รีเจนท์ เรสซิเดนซ์

-   ต้นทุนงานก่อสร้างระหว่างพัฒนาเกิดจากการลงทุนในโครงการหัวหิน บลู ลากูน รีสอร์ท
    โครงการเดอะ เทรนดี้ คอนโดมิเนียมและโครงการเดอะ รีเจนท์ เรสซิเดนซ์โดย ณ สิ้นปี
    2548 โครงการต่าง ๆ ดังกล่าวมีความคืบหน้าในการก่อสร้างประมาณร้อยละ 97 ร้อยละ 85
    และร้อยละ 5 ตามลำดับ

-   ที่ดิน อาคารและอุปกรณ์ : ณ สิ้นปี 2548 บริษัทฯ มีที่ดิน อาคารและอุปกรณ์สุทธิ จำนวน
    5,017.0 ล้านบาท เพิ่มขึ้น 560.0 ล้านบาทหรือเติบโตร้อยละ 13 จากช่วงเดียวกันของปี
    2547 ซึ่งอยู่ที่ 4,457.0 ล้านบาท
    สินทรัพย์ส่วนใหญ่ที่เพิ่มขึ้นเกิดจากการก่อสร้างโรงแรมเชอราตัน หัวหิน รีสอร์ท
    โรงแรมคราวน์ พลาซ่า สุขุมวิท โรงแรมเดอะ รีเจนท์ แบงคอก และโรงแรมเลอ
    เมอริเดียน พัทยา รีสอร์ท

-   มูลค่างานที่เสร็จแต่ยังไม่ได้รับชำระ : บริษัทฯ มีมูลค่างานที่เสร็จแต่ยังไม่ได้รับชำระ ณ สิ้นปี
    2548 เป็นจำนวน 733.7 ล้านบาท ของโครงการหัวหิน บลู ลากูน รีสอร์ท
    และโครงการเดอะ เทรนดี้ คอนโดมิเนียม ซึ่งรายการดังกล่าวเกิดจากการที่บริษัทฯ
    ใช้เกณฑ์การรับรู้รายได้ตามอัตราร้อยละของงานพัฒนาที่ทำเสร็จ
    จึงทำให้บริษัทฯมีส่วนที่สามารถรับรู้เป็นรายได้เกินกว่าค่างวดที่ถึงกำหนดชำระตามสัญญา

-   ลูกหนี้อื่น : บริษัทฯ มีการชำระเงินมัดจำค่าสิทธิการเช่าให้แก่ผู้พัฒนาโครงการจังซีลอน
    จังหวัดภูเก็ต สำหรับดำเนินโครงการโรงแรมโฟร์พ้อยท์ส เชอราตัน จำนวน 134.0
    ล้านบาทและค่าตกแต่งสินทรัพย์เช่า จำนวน 28.4 ล้านบาท รวมทั้งสิ้น 162.4 ล้านบาท ในปี
    2548 ซึ่งคิดเป็นร้อยละ 2.0 ของสินทรัพย์รวม

2)  แหล่งที่มาของเงินทุน

  ณ วันที่ 31 ธันวาคม 2548 บริษัทฯ
  และบริษัทย่อยมีแหล่งที่มาของเงินทุนที่สำคัญจากเงินมัดจำรับจากธุรกิจพัฒนาอสังหาริมทรัพย์
  เงินจากการเสนอขายหุ้นเพิ่มทุนแก่ผู้ถือหุ้นเดิมในปลายปี 2548 และเงินกู้ยืมจากสถาบันการเงิน

หนี้สิน

  ณ สิ้นปี 2548 หนี้สินรวมของบริษัทฯ เพิ่มขึ้นจากจำนวน 4,631.4 ล้านบาท ในปี 2547 เป็น
  5,757.3 ล้านบาท เพิ่มขึ้น 1,126.0 ล้านบาท หรือเพิ่มขึ้นร้อยละ 24
  โดยมีแหล่งเงินทุนหลักมาจากเงินกู้ยืมระยะยาวจากธนาคาร
  ซึ่งเป็นเงินกู้เพื่อนำมาใช้รองรับการขยายตัวของธุรกิจและการพัฒนาโครงการต่าง ๆ มีจำนวน
  4,318.5 ล้านบาท คิดเป็นร้อยละ 75 ของหนี้สินรวม เพิ่มขึ้น 403.1 ล้านบาท จากปี 2547

ส่วนของผู้ถือหุ้น

  ส่วนของผู้ถือหุ้น ณ วันที่ 31 ธันวาคม 2548 เท่ากับ 2,495.9 ล้านบาท เพิ่มขึ้น 232.2
  ล้านบาท หรือเพิ่มขึ้น 10% จากปี 2547
  โดยมีบางรายการที่เปลี่ยนแปลงอย่างมีนัยสำคัญจากปีก่อนหน้า ได้แก่
  ทุนที่ออกและเรียกชำระแล้วเพิ่มขึ้นจาก 600.8 ล้านบาท เป็น 901.2 ล้านบาท เป็นผลจาก
  บริษัทฯได้มีการเสนอขายหุ้นเพิ่มทุนแก่ผู้ถือหุ้นเดิมจำนวน 300.4 ล้านหุ้น ในราคาหุ้นละ 1 บาท
  มูลค่าที่ตราไว้หุ้นละ 1 บาท เมื่อปลายปี 2548 นอกจากนี้ขาดทุนสะสมของบริษัทฯ ณ สิ้นปี 2548
  ลดลงเหลือเพียง 292.6 ล้านบาท ซึ่งเป็นผลมาจากผลการดำเนินงานของบริษัทฯ ในปี 2548
  ซึ่งมีกำไรสุทธิจำนวน 47.3 ล้านบาท

3)  สภาพคล่อง

  ณ สิ้นปี 2548 กระแสเงินสดจากกิจกรรมดำเนินงานของบริษัทฯ จำนวน 124.3 ล้านบาท
  เพิ่มขึ้น 1,730.3 ล้านบาท เมื่อเทียบกับปี 2547 โดยกระแสเงินสดส่วนใหญ่ที่ใช้ในปี 2548
  เป็นกระแสเงินสดที่ใช้ไปกับมูลค่างานที่เสร็จแต่ยังไม่ได้รับชำระจากการขายบ้านพร้อมที่ดินและหน่วยในอาคารชุดของโครงการหัวหิน
  บลู ลากูน รีสอร์ท และโครงการ เดอะ เทรนดี้ คอนโดมิเนียม จำนวนทั้งสิ้น 557.7 ล้านบาท

  ในส่วนของกิจกรรมลงทุน บริษัทฯ มีกระแสเงินสดที่ใช้ไปในกิจกรรมลงทุนสำหรับปี 2548 ทั้งสิ้น
  891.3 ล้านบาท ซึ่งส่วนใหญ่เป็นเงินสดจ่ายเพื่อซื้อที่ดิน
  ก่อสร้างอาคารโรงแรมและซื้ออุปกรณ์ต่าง ๆ จำนวนรวม 826.3 ล้านบาท
  และบริษัทฯยังได้จ่ายเงินค่าตกแต่งสินทรัพย์เช่าจำนวน 70.4 ล้านบาท

  สำหรับกระแสเงินสดจากกิจกรรมจัดหาเงิน ณ สิ้นปี 2548 มีจำนวน 815.8 ล้านบาท
  ลดลงจากปี 2547 เท่ากับ 1,789.6 ล้านบาท โดยประกอบด้วยกระแสเงินสดหลักจาก 2
  แหล่งคือ กระแสเงินสดจากเงินกู้ยืมระยะยาวจากธนาคารจำนวน 590.0 ล้านบาท
  และเงินสดรับจากการเพิ่มทุนเสนอขายหุ้นสามัญแก่ผู้ถือหุ้นเดิมจำนวน 300.4 ล้านบาท

  อัตราส่วนสภาพคล่อง

  อัตราส่วนสภาพคล่องของบริษัทฯ ณ สิ้นปี 2548 มีค่าเท่ากับ 0.7 เท่า โดยลดลงจากปี 2547
  ซึ่งอยู่ที่ 1.6 เท่า สาเหตุที่อัตราส่วนสภาพคล่องลดลง เนื่องจากสิ้นปี 2548 บริษัทฯ
  มีหนี้สินหมุนเวียนเพิ่มขึ้น
  ส่วนใหญ่จากรายการเงินกู้ยืมระยะยาวจากธนาคารที่ถึงกำหนดชำระในหนึ่งปี ซึ่งเพิ่มขึ้นจากปีก่อน
  2,038.0 ล้านบาท